Gowl wara biss 90 sekonda spiċċa biex ikkundanna lil Birkirkara għal telfa ta’ 1-0 kontra Gintra Universitetas, f’logħba minn Grupp 10 tal-fażi ta’ kwalifikazzjoni għaċ-Champions League tan-nisa. Iċ-champions tal-Litwanja huma meqjusa l-aktar tim b’saħħtu fil-grupp iżda Birkirkara żammew sod, tant li anki kellhom xi okkażjonijiet fejn setgħu ġabu d-draw. Il-gowl deċiżiv ġie skorjat mill-attakkant Isadora Freitas li qabbżet fuq Janice Xuereb minn rebound wara li Xuereb salvat parzjalment meta ġiet wiċċ imb wiċċ ma’ avversarja. Ir-risposta ta’ Birkirkara waslet ftit wara b’Stephania Farrugia tonqos li skorja b’daqqa ta’ ras u Kailey Willis pruvat b’xutt mid-distanza li għadda ftit barra. Fit-tieni taqsima Gintra Universitetas komplew jikkontrollaw il-logħba,b’Janice Xuereb issalva lit-tim diversi drabi u fl-istess ħin iċċaħħad lill-avversarji mit-tieni gowl. Birkirkara jkomplu l-avventura Ewropea s-Sibt kontra t-tim Albaniż Vllaznia li fl-ewwel ħarġa tagħhom rebħu 3-1 kontra Wexford tal-Irlanda.